ไออีซีเปิดแผนรบทำตลาดโทรศัพท์ 3 จี
ไออีซีเปิดแผนรบเอ็มวีเอ็นโอ 3 จี&nbsp; หวังทำตลาดได้ 3 แสนเลขหมายใน 6 เดือน&nbsp; ดันรายได้ธุรกิจใหม่พุ่ง 1,000 ล้านบาทสิ้นปีนี้
25 ม.ค. 2553

ไออีซีเปิดแผนรบเอ็มวีเอ็นโอ 3 จี  หวังทำตลาดได้ 3 แสนเลขหมายใน 6 เดือน  ดันรายได้ธุรกิจใหม่พุ่ง 1,000 ล้านบาทสิ้นปีนี้ 
นางสัณห์จุฑา วิชชาวุธ ประธานกรรมการบริหารและกรรมการผู้อำนวยการใหญ่ บริษัท อินเตอร์แนชั่นเนิลเอนจีเนียริ่ง หรือ ไออีซี  เปิดเผยว่า  แผนการทำตลาดโทรศัพท์ 3 จี ในรูปแบบเอ็มวีเอ็นโอให้กับ บริษัท ทีโอที ภายใต้ บริษัท ไออีซี เทคโนโลยีนั้น ตั้งเป้าขายเลขหมายได้ 3 แสนเลขหมายภายใน 6 เดือน  
ปัจจัยที่ทำให้ไออีซีสามารถทำตลาด 3จี ได้สูงนั้น  เนื่องจากความพฤติกรรมการบริโภคสื่อในปัจจุบันมุ่งเน้นที่ความบันเทิง และ เครือข่ายสังคมออนไลน์ (โซเชียล เน็ตเวิร์กกิ้ง) เช่น เฟซบุ๊ก ทวิสเตอร์ มากขึ้น จึงต้องการการเชื่อมต่ออินเทอร์เน็ตที่เร็วขึ้นเพี่อตอบสนองความต้องการในส่วนนี้  ซึ่งทำให้บริการ 3 จี  จะได้รับความนิยมอย่างมาก 
ทั้งนี้ ตั้งเป้าว่าเอ็มวีเอ็นโอ 3 จี จะช่วยให้ไออีซี เทคโนโลยี มีรายได้ 1,000 ล้านบาทภายในสิ้นปีนี้ เนื่องจากรายได้ต่อเลขหมายของผู้ใช้งานดาต้าในปัจจุบันมีการใช้งานเฉลี่ย 500-1,000บาทต่อเดือน รวมถึงความร่วมมือกับพันธมิตรทั้งเครื่องลูกข่าย ไม่ว่าจะเป็น ซัมซูง แอลจี โซนี่ อิริคสัน รวมถึง ไอเน็ต เฮ้าส์แบรนด์ของไออีซี  ที่จะวางจำหน่ายผ่านศูนย์บริการของไออีซีและตัวแทนจำหน่าย (ดีลเลอร์) 200 รายทั่วประเทศ 
นอกจากนี้ ยังได้ลงทุนอีก 100 ล้านบาท ตั้งแอพพลิเคชั่น สโตร์  ซึ่งได้ร่วมมือกับผู้ผลิตคอนเทนต์และแอพพลิเคชั่น ทั้ง ดนตรี เกม  ดาวน์โหลดเพื่อให้ผู้ใช้ 3 จี ของไออีซีมีคอนเทนต์และแอพพลิเคชั่นที่หลากหลายมากขึ้นด้วย    รวมไปถึงการทำตลาดอุปกรณ์เชื่อมต่ออินเทอร์เน็ต (แอร์การด์)  ซึ่งกำลังเป็นที่ต้องการของผู้ใช้อินเทอร์เน็ตและโน้ตบุ๊กในปัจจุบัน
นางสัณห์จุฑา  กล่าวว่า ไออีซีเชื่อว่าจะไม่ได้รับผลกระทบจากความร่วมมือทางธุรกิจระหว่างทีโอที กับ บริษัท แอดวานซ์ อินโฟร์ เซอร์วิส หรือ เอไอเอส เพราะดีลธุรกิจของเอไอเอสมีขนาดใหญ่ และเป็นคนละส่วนกับเอ็มวีเอ็นโอ  แต่หากทีโอทีเปิดเอ็มวีเอ็นโอรายที่ 6 จะส่งผลกระทบโดยตรงกับไออีซี เพราะปัจจุบันการมีเอ็มวีเอ็นโอ 5 ราย นั้นเพียงพอแล้วสำหรับการทำตลาดในรูปแบบเอ็มวีเอ็นโอ 
ขณะที่บริษัทไออีซีใหญ่ นั้น อยู่ระหว่างการสรุปแผนการลงทุนในธุรกิจพลังงานทางเลือกที่ได้ร่วมมือกับพันธมิตรในประเทศ รวมไปถึงการประมูลโครงการต่างๆ ของภาครัฐ คาดว่ารายได้รวมของไออีซีในปีนี้จะเติบโตจากปีที่ผ่านมา 30%